সোভিয়েত যুদ্ধবন্দীদের উপর জার্মানদের নৃশংসতা

দ্বিতীয় বিশ্বযুদ্ধের সময় নাৎসি জার্মানির হাতে এবং প্রধানত জার্মান সেনাবাহিনীর তত্ত্বাবধানে থাকা সোভিয়েত যুদ্ধবন্দিদের (POWs) অনাহারে রাখা হয়েছিল এবং তাদের ওপর চাপিয়ে দেওয়া হয়েছিল প্রাণঘাতী সব পরিস্থিতি। প্রায় ৬০ লাখ বন্দির মধ্যে প্রায় ৩০ লাখই তাদের বন্দিদশায় মারা যান।

১৯৪১ সালের জুনে জার্মানি ও তার মিত্ররা সোভিয়েত ইউনিয়ন আক্রমণ করে। তারা যুদ্ধ ও সংশ্লিষ্ট আইন-কানুনের প্রতি সম্পূর্ণ উপেক্ষা দেখিয়ে এক নিধনযজ্ঞ শুরু করে। আক্রমণের আগে জারি করা অপরাধমূলক আদেশগুলোর মধ্যে ছিল ধৃত সোভিয়েত রাজনৈতিক কমিসারদের হত্যা করা। জার্মানি অন্যান্য দেশের যুদ্ধবন্দিদের সঙ্গে জেনেভা কনভেনশন মেনে চললেও, সামরিক পরিকল্পনাকারীরা সোভিয়েত বন্দিদের ক্ষেত্রে এই চুক্তি লঙ্ঘন করার সিদ্ধান্ত নেয়। ১৯৪১ সালের শেষের দিকে, জার্মান সেনাবাহিনীর দ্রুত অগ্রগতির সময় বড়ো আকারের ঘিরে ফেলার কৌশলগুলির মাধ্যমে ৩০ লাখেরও বেশি সোভিয়েত সৈন্যকে বন্দি করা হয়। ১৯৪২ সালের শুরুর দিকে, তাদের দুই-তৃতীয়াংশই অনাহার, প্রতিকূল আবহাওয়া এবং রোগের কারণে মারা যায়। ইতিহাসের যেকোনো গণ-নিষ্ঠুরতার মধ্যে এটি ছিল সবচেয়ে বেশি সময় ধরে চলা মৃত্যুর হারগুলোর মধ্যে একটি।

সোভিয়েত ইহুদি, রাজনৈতিক কমিসার, কিছু কর্মকর্তা, কমিউনিস্ট, বুদ্ধিজীবী, এশীয় এবং নারী যোদ্ধাদের পদ্ধতিগতভাবে লক্ষ্য করে হত্যা করা হয়। আহত, অসুস্থ বা জোরপূর্বক পদযাত্রার সঙ্গে তাল মেলাতে অক্ষম হওয়ায় আরও অনেক বন্দিকে গুলি করে মারা হয়। দশ লাখেরও বেশি বন্দিকে জোরপূর্বক শ্রমের জন্য জার্মানিতে নির্বাসিত করা হয়েছিল, যেখানে স্থানীয় জনগণের চোখের সামনেই অনেকে মারা যান। তাদের অবস্থা বেসামরিক জোরপূর্বক শ্রমিক বা অন্য দেশের যুদ্ধবন্দিদের চেয়েও খারাপ ছিল। ১ লাখের বেশি বন্দিকে নাৎসি কনসেন্ট্রেশন ক্যাম্পে পাঠানো হয়েছিল, যেখানে তাদের অন্য বন্দিদের চেয়ে খারাপ ব্যবহার করা হতো। আনুমানিক ১৪ লাখ সোভিয়েত যুদ্ধবন্দি জার্মান সামরিক বা এসএস-এর সহযোগী হিসেবে কাজ করেছিল; এই সহযোগীরা পূর্ব ইউরোপে জার্মান যুদ্ধ প্রচেষ্টা এবং হোলোকাস্টে গুরুত্বপূর্ণ ভূমিকা পালন করেছিল।

এই সোভিয়েত যুদ্ধবন্দিদের মৃত্যু "সামরিক ইতিহাসে সবচেয়ে বড়ো অপরাধগুলির মধ্যে একটি" হিসাবে বিবেচিত হয়েছে, যা কেবল বেসামরিক ইহুদিদের মৃত্যুর পরেই স্থান পেয়েছে, কিন্তু এর ওপর গবেষণা অনেক কম হয়েছে। যদিও সোভিয়েত ইউনিয়ন যুদ্ধের প্রথম দিকে আত্মসমর্পণের জন্য মৃত্যুদণ্ড ঘোষণা করেছিল, বেশিরভাগ প্রাক্তন বন্দিকে সোভিয়েত সমাজে আবার ফিরিয়ে নেওয়া হয়েছিল। বেশিরভাগ দলত্যাগী এবং সহযোগীরা বিচার থেকে রেহাই পেয়েছিল। প্রাক্তন যুদ্ধবন্দিরা ২০১৫ সাল পর্যন্ত কোনো ক্ষতিপূরণ পাননি এবং তাদের অভিজ্ঞ কোনো যোদ্ধাও মনে করা হতো না। প্রায়শই তাদের বিশ্বাসঘাতক বা পলাতক হিসাবে চিহ্নিত করে বৈষম্যের শিকার হতে হতো।

## পটভূমী

১৯৪১ সালের ২২শে জুন, নাৎসি জার্মানি ও তাদের মিত্ররা মিলে সোভিয়েত ইউনিয়নে আক্রমণ চালায়। নাৎসিদের বিশ্বাস ছিল, তাদের সবচেয়ে বড় আদর্শিক শত্রু সোভিয়েতদের সঙ্গে যুদ্ধ অবশ্যম্ভাবী। এর পেছনে মূল কারণ ছিল তাদের 'লেবেন্‌সরাউম' বা 'জীবনক্ষেত্রের ধারণা' নীতি, যার লক্ষ্য ছিল পূর্বদিকে নতুন ভূখণ্ড দখল করে জার্মানির অস্তিত্ব নিশ্চিত করা। পাশাপাশি, জার্মানির যুদ্ধের রসদ জোগাতে সোভিয়েত ইউনিয়নের প্রাকৃতিক সম্পদও তাদের কাছে খুবই গুরুত্বপূর্ণ ছিল।

এই যুদ্ধে জার্মানির বেশিরভাগ সামরিক শক্তি ও সরঞ্জাম ব্যবহার করা হয়। এটা কোনো সাধারণ যুদ্ধ ছিল না, বরং ছিল এক ধরনের নির্মূল অভিযান, যেখানে যুদ্ধের কোনো নিয়মকানুন মানা হয়নি। সেনাদের খাদ্যের জোগান দিতে জার্মানরা নিজেদের দেশ থেকে সরবরাহের বদলে লুটপাটের ওপর নির্ভর করত। একই সঙ্গে তারা স্থানীয়দের মধ্যে ভয় ছড়িয়ে দিতে নির্বিচারে মানুষ হত্যা করত, যাতে কোনো প্রতিরোধ গড়ে উঠতে না পারে।

নাৎসিরা মনে করত, প্রথম বিশ্বযুদ্ধে জার্মানির পরাজয়ের পেছনে ইহুদিরাই দায়ী। তাদের ধারণা ছিল, এক আন্তর্জাতিক ইহুদি চক্র গোপনে সোভিয়েত ইউনিয়নের স্লাভিক জনগোষ্ঠীকে নিয়ন্ত্রণ করছে। তাই তারা যখন কমিউনিস্ট কর্মকর্তা ও সোভিয়েত ইহুদিদের হত্যা করতে শুরু করল, তখন তাদের ধারণা ছিল, এর ফলে প্রতিরোধ দ্রুত ভেঙে পড়বে। তাদের আরও একটি ভুল ধারণা ছিল যে, সোভিয়েত ইউনিয়নের মানুষ (বিশেষ করে পশ্চিমের এলাকার জনগণ) জার্মানদের স্বাগত জানাবে। তারা চেয়েছিল বিভিন্ন জাতিগোষ্ঠীর মধ্যেকার দ্বন্দ্বকে কাজে লাগিয়ে দীর্ঘমেয়াদে ফায়দা লুটতে।

সোভিয়েত নাগরিকদের জাতিগত পরিচয়ের ভিত্তিতে নানা স্তরে ভাগ করা হয়েছিল। একেবারে উপরের স্তরে ছিল সোভিয়েত জার্মান, বাল্ট ও মুসলিমরা, মাঝে ছিল ইউক্রেনীয়রা, আর নিচের দিকে ছিল রুশ, এশীয় ও ইহুদিরা। এই জাতিগত বিভাজন বন্দি সৈন্যদের প্রতি নাৎসিদের আচরণকে ভীষণভাবে প্রভাবিত করেছিল। প্রথম বিশ্বযুদ্ধে জার্মানির দুর্ভিক্ষ থেকে শিক্ষা নিয়ে নাৎসিরা এবার খাদ্য সরবরাহ নিশ্চিত করতে চেয়েছিল। তাদের পরিকল্পনা ছিল, সোভিয়েত ইউনিয়নের যেসব এলাকায় খাদ্যের ঘাটতি ছিল, সেসব এলাকা থেকে সরবরাহ বন্ধ করে ইউক্রেনের মতো খাদ্য উদ্বৃত্ত এলাকা থেকে সব খাবার জার্মানি বা তাদের সেনাদের জন্য সরিয়ে নেওয়া। যদি এই পরিকল্পনা সফল হতো, তাহলে প্রায় ৩ কোটি রুশ অনাহারে মারা যেত। কিন্তু বাস্তবে এত বড় এলাকা ঘিরে ফেলার মতো সামর্থ্য তাদের ছিল না।

ছোট পরিসরে শহরগুলোর অবরোধে (বিশেষ করে অবরুদ্ধ লেনিনগ্রাদ ও ইহুদি বস্তিগুলোতে) ১০ লাখেরও বেশি সোভিয়েত বেসামরিক নাগরিক মারা গিয়েছিল। তবে মানুষ পালিয়ে যাওয়া এবং কালোবাজারির কারণে এই অবরোধগুলো ততটা কার্যকর হয়নি, যতটা তারা আশা করেছিল। তবে বন্দি সৈন্যরা যেহেতু কোনোভাবে পালাতে পারত না, তাই তাদের মধ্যে অনাহারে মৃত্যুর হার ছিল সবচেয়ে বেশি।

## পরিকল্পনা ও আইনি ভিত্তি

দ্বিতীয় বিশ্বযুদ্ধের আগে যুদ্ধবন্দিদের প্রতি আচরণ কেমন হবে, সে বিষয়ে আইন তৈরি হয়েছিল এবং ১৯০৭ সালের হেগ কনভেনশনে এর বিস্তারিত দিকনির্দেশনা দেওয়া হয়েছিল। জার্মানি ১৯২৯ সালের যুদ্ধবন্দিবিষয়ক জেনেভা কনভেনশনে স্বাক্ষর করেছিল এবং সাধারণত সোভিয়েত ছাড়া অন্য বন্দিদের ক্ষেত্রে এই নিয়মগুলো মেনে চলত। এই আইনগুলো জার্মানির সামরিক প্রশিক্ষণের অংশ ছিল। তাই তাদের নৃশংসতার পক্ষে কোনো আইনি যুক্তি ছিল না।

জার্মানির মতো সোভিয়েত ইউনিয়ন এই দুটি কনভেনশনে স্বাক্ষরকারী ছিল না। তবে যুদ্ধ শুরু হওয়ার কয়েক সপ্তাহ পর তারা জার্মানির কাছে প্রস্তাব দেয় যে, জার্মান সেনাবাহিনী যদি হেগ কনভেনশনের নিয়ম মেনে চলে, তবে তারাও তা করবে। কিন্তু আডলফ হিটলার এই প্রস্তাব প্রত্যাখ্যান করেন। ওকেডব্লিউ (জার্মান সশস্ত্র বাহিনীর প্রধান কার্যালয়) ঘোষণা করে যে জেনেভা কনভেনশন সোভিয়েত যুদ্ধবন্দিদের জন্য প্রযোজ্য নয়, তবে তারা এটিকে পরিকল্পনার ভিত্তি হিসেবে ব্যবহারের পরামর্শ দেয়।

এই পরিকল্পনার ক্ষেত্রে আইন ও নৈতিকতার তেমন কোনো গুরুত্ব ছিল না, বরং শ্রম ও সামরিক সুবিধার দাবিই ছিল প্রধান। ১৯৪১ সালের ৩০শে মার্চ হিটলার গোপনে বলেন যে, "আমাদেরকে সামরিক সৌহার্দ্যের ধারণা থেকে সরে আসতে হবে" এবং এটি একটি "নির্মূল অভিযান" হবে, কারণ লাল ফৌজের সেনারা জার্মানদের "সহযোদ্ধা নয়"। সেখানে উপস্থিত কেউ এই কথার প্রতিবাদ করেননি।  যদিও ১৯৪১ সালে কেউ কেউ ব্যবহারিক দিক বিবেচনা করে এত বিপুল সংখ্যক বন্দীর মৃত্যুর বিরোধিতা করেছিলেন, তবু আইন মেনে সোভিয়েত বন্দীদের আচরণ করার পক্ষে যারা ছিলেন, তাদের মধ্যে জার্মান গুপ্তচর সংস্থা আবভের (Abwehr) অফিসার হেলমুট জেমস গ্রাফ ফন মোল্টকে ছিলেন অন্যতম।

১৯৪১ সালে বন্দিদের ব্যাপক মৃত্যুর পেছনে আদর্শগত নাকি রসদ সরবরাহের অভাব—কোনটি বেশি দায়ী, তা নিয়ে ঐতিহাসিকদের মধ্যে এখনও মতভেদ রয়েছে। জাতিগত পুনর্গঠনের পরিকল্পনার অংশ হিসেবে বন্দিদের ব্যাপক মৃত্যুর মূল কারণ হিসেবে প্রায়ই বলশেভিক-বিরোধিতা, ইহুদি-বিদ্বেষ এবং বর্ণবাদকে উল্লেখ করা হয়। তবে একই সঙ্গে এটি নিরাপত্তা, খাদ্য ও শ্রমের পরস্পরবিরোধী চাহিদা মেটাতে ব্যর্থতার ফলও ছিল। জার্মান সামরিক বাহিনী ৩ মিলিয়ন সোভিয়েত বন্দিকে আটক করলেও, তাদের জন্য আবাসন ও খাদ্যের তেমন কোনো ব্যবস্থা করা হয়নি।

বন্দিদের এই মৃত্যুর কারণকে কেউ কেউ "পরিকল্পিত অবহেলা" হিসেবে দেখেন, আবার কেউ কেউ একে রসদ সরবরাহের ব্যর্থতা বলে মনে করেন, যা বন্দিদের শ্রমিক হিসেবে ব্যবহারের জার্মান পরিকল্পনাকে ব্যাহত করেছিল।

## বন্দি হওয়ার প্রেক্ষাপট

১৯৪১ সালের মাঝামাঝি সময় পর্যন্ত ১৩টি বড় যুদ্ধে সোভিয়েত বাহিনীর বিশাল অংশ জার্মানদের হাতে অবরুদ্ধ হয়ে পড়েছিল। এই সময়ে যত সোভিয়েত সেনা নিহত হয়েছিল, প্রতি এক জনের বিপরীতে তিন থেকে চার জন বন্দি হয়েছিল। অর্থাৎ, ১৯৪১ সালের ডিসেম্বরের মাঝামাঝি সময়ে মোট বন্দি সেনার ৭৯ শতাংশ (প্রায় ২০ লাখের বেশি) এই ১৩টি বড় যুদ্ধ থেকেই ধরা পড়ে। তবে ১৯৪১ সালের শেষের দিকে মস্কোর যুদ্ধের পর সোভিয়েত সেনা বন্দি হওয়ার সংখ্যা অনেক কমে যায়। এরপরও নিহত সেনার তুলনায় বন্দি সেনার সংখ্যা জার্মানদের চেয়ে বেশি ছিল।

সোভিয়েত সেনাদের এই ব্যাপক আত্মসমর্পণের পেছনে সামরিক নেতৃত্বের দুর্বলতা, অস্ত্রের অভাব এবং জার্মানদের সাঁড়াশি আক্রমণের মুখে টিকে থাকতে না পারার মতো কারণগুলো সবচেয়ে বেশি গুরুত্বপূর্ণ ছিল। অনেক সেনা শেষ বুলেট পর্যন্ত যুদ্ধ করেছে, আবার অনেকে সচেতনভাবেই আত্মসমর্পণ করেছিল। সোভিয়েত সরকারের প্রতি অসন্তোষও আত্মসমর্পণের একটি বড় কারণ ছিল। অন্যান্য দেশের তুলনায় সোভিয়েত বাহিনীর আত্মসমর্পণের হার ছিল অনেক বেশি। ইতিহাসবিদ মার্ক এডেলের হিসাব অনুযায়ী, যুদ্ধের সময় কয়েক লক্ষ (সম্ভবত ১০ লক্ষের বেশি) সোভিয়েত সেনা দলত্যাগ করেছিল।

সোভিয়েত সৈনিকদের সাধারণত অ্যাক্সিস ফ্রন্টলাইন সৈন্যরা ঘেরাও করে বন্দী করত, যারা তাদের একটি সংগ্রহস্থলে নিয়ে যেত। সেখান থেকে বন্দিদের ট্রানজিট ক্যাম্পে পাঠানো হতো। ১৯৪২ সাল থেকে অনেক ট্রানজিট ক্যাম্প বন্ধ করে দেওয়া হয়। এরপর থেকে বন্দিদের সরাসরি সংগ্রহস্থল থেকে স্থায়ী ক্যাম্পে পাঠানো হতে থাকে। ১৯৪১ সালের শেষের দিকে তাপমাত্রা কমতে শুরু করলে অনেক জার্মান সেনা বন্দিদের শীতের পোশাক খুলে নিত। আহত ও অসুস্থ সোভিয়েত সেনারা সাধারণত কোনো চিকিৎসা পেত না।

## বিনা বিচারে মৃত্যুদণ্ড
বিশেষ করে ১৯৪১ সালে, জার্মান সৈন্যরা প্রায়ই পূর্ব ফ্রন্টে বন্দি নিতে অস্বীকৃতি জানাতো এবং আত্মসমর্পণ করতে চাওয়া সোভিয়েত সেনাদের গুলি করে মেরে ফেলত। কখনো কখনো শত শত বা হাজার হাজার সেনাকে একসঙ্গে গুলি করে হত্যা করা হতো। বন্দিদের সংগ্রহস্থলে পৌঁছানোর আগে যারা মারা যেত, তাদের সংখ্যা জার্মান সামরিক বাহিনীতে লিপিবদ্ধ করা হতো না।

এই ধরনের হত্যাকাণ্ড উচ্চপদস্থ কর্মকর্তাদের নির্দেশে ঘটেনি, এবং কিছু সামরিক কমান্ডার এর ক্ষতিকর দিকগুলো সম্পর্কে সচেতন ছিলেন। তারপরও, এই হত্যাকাণ্ড বন্ধ করার প্রচেষ্টা সফল হয়নি। এই ধরনের অপরাধের জন্য কোনো জার্মান সামরিক আদালতে যে সাজা হয়েছে, এমন কোনো তথ্য জানা যায় না। যদিও জার্মানদের তুলনায় লাল ফৌজ কম বন্দিকে হত্যা করত, তবুও উভয়পক্ষের এমন কর্মকাণ্ডের কারণে সহিংসতা বাড়তে থাকে।

পার্টিজান আন্দোলন *(সোভিয়েত পার্টিজানরা ছিল দ্বিতীয় বিশ্বযুদ্ধের সময়কার প্রতিরোধ আন্দোলনের সদস্য। তারা সোভিয়েত ইউনিয়ন, পোল্যান্ডের সোভিয়েত-অধিকৃত অঞ্চল (১৯৪১-৪৫) এবং পূর্ব ফিনল্যান্ডে অক্ষশক্তির বিরুদ্ধে গেরিলা যুদ্ধ চালিয়েছিল। নাৎসি জার্মানির 'অপারেশন বারবারোসা' ১৯৪১ সালের মাঝামাঝি সময়ে শুরু হলে এই প্রতিরোধ আন্দোলন দানা বাঁধতে শুরু করে। এটি সোভিয়েত সরকার দ্বারা পরিচালিত ও নিয়ন্ত্রিত ছিল এবং তাদের কার্যক্রম লাল ফৌজের আদলে গঠিত হয়েছিল। পার্টিজানরা যুদ্ধজয়ে গুরুত্বপূর্ণ ভূমিকা পালন করেছিল। তারা জার্মানদের দখলকৃত সোভিয়েত অঞ্চলের অর্থনৈতিক সুবিধা নেওয়ার পরিকল্পনা ব্যর্থ করে দেয়। একই সঙ্গে জার্মানির পেছনের দিকের যোগাযোগ ব্যবস্থায় পরিকল্পিত হামলা চালিয়ে লাল ফৌজকে ব্যাপক সহায়তা করে। তারা সংবাদপত্র ও প্রচারপত্র প্রকাশের মাধ্যমে স্থানীয় জনগণের মধ্যে রাজনৈতিক ধারণা ছড়িয়ে দিত এবং অক্ষশক্তির সেনাদের মধ্যে সব সময় নিরাপত্তাহীনতার জন্ম দিত।)* যাতে মাথাচাড়া দিতে না পারে, সে জন্য স্থলবাহিনীর সুপ্রিম কমান্ড (OKH) আদেশ দিয়েছিল যে যেসব সোভিয়েত সেনা বন্দি না হয়ে জার্মানদের আক্রমণের মুখে পড়েছিল, তাদের কর্তৃপক্ষের কাছে আত্মসমর্পণ করতে হবে। অন্যথায়, তাদের তাৎক্ষণিক মৃত্যুদণ্ড দেওয়া হবে। এই আদেশের পরও খুব কম সেনাই আত্মসমর্পণ করেছিল। বরং অনেকে ধরা না পড়ে তাদের পরিবারের কাছে ফিরে গিয়েছিল। যদিও ধরা পড়া বেশিরভাগ সেনাকে মৃত্যুদণ্ড দেওয়া হয়নি, কিন্তু হাজার হাজার সেনাকে হত্যা করা হয়েছিল।

যুদ্ধের আগে, OKW একটি আদেশ জারি করেছিল, যেখানে বলা হয়েছিল যে বন্দি হওয়া সোভিয়েত রাজনৈতিক কমিসার (commissars) ও সন্দেহভাজন বেসামরিক রাজনৈতিক কর্মকর্তাদের মৃত্যুদণ্ড দিতে হবে। পূর্ব ফ্রন্টে যুদ্ধ করা জার্মান ডিভিশনগুলোর ৮০ শতাংশেরও বেশি এই অবৈধ আদেশ পালন করেছিল। এর ফলে আনুমানিক ৪,০০০ থেকে ১০,০০০ কমিসারকে গুলি করে হত্যা করা হয়। এই হত্যাকাণ্ড সোভিয়েত প্রতিরোধ কমাতে পারেনি, বরং এটি বিপরীত ফল দেয় বলে বিবেচিত হয়েছিল। তাই ১৯৪২ সালের মে মাসে এই আদেশ প্রত্যাহার করে নেওয়া হয়।

সোভিয়েত সেনাবাহিনীতে মহিলা সেনারাও যুদ্ধ করত, যা জার্মানদের কাছে অপ্রত্যাশিত ছিল। OKH নির্দেশ দিয়েছিল যে তাদের যুদ্ধবন্দি হিসেবে গণ্য করতে হবে। কিছু ফ্রন্ট-লাইন ইউনিট মহিলা সেনাদের মৃত্যুদণ্ড দিলেও, অন্য ইউনিটগুলো তা করেনি। তবে শেষ পর্যন্ত খুব কম মহিলা সেনাই জার্মান যুদ্ধবন্দি শিবিরে পৌঁছাতে পেরেছিল।
## যুদ্ধবন্দী শিবির

১৯৪১ সালের শেষের দিকে, অধিকৃত সোভিয়েত ভূখণ্ডে ৮১টি বন্দিশিবির স্থাপন করা হয়েছিল। এই স্থায়ী বন্দিশিবিরগুলো এমন সব এলাকায় তৈরি হয়েছিল, যা বেসামরিক প্রশাসনের অধীনে ছিল অথবা সামরিক প্রশাসনের অধীনে থাকলেও পরে বেসামরিক প্রশাসনের হাতে তুলে দেওয়ার পরিকল্পনা ছিল। যুদ্ধবন্দিদের তেমন গুরুত্ব দেওয়া হতো না। তাই প্রতিটি শিবিরের কমান্ডারের নিজের মতো সিদ্ধান্ত নেওয়ার স্বাধীনতা ছিল, যা শুধু সামরিক ও অর্থনৈতিক পরিস্থিতির উপর নির্ভরশীল ছিল। যদিও কিছু কমান্ডার বন্দিদের অবস্থা ভালো করার চেষ্টা করেছিলেন, বেশিরভাগই তা করেননি। ১৯৪৪ সালের শেষের দিকে, সমস্ত যুদ্ধবন্দি শিবির এসএস(শুটজস্টাফেল) প্রধান হেনরিক হিমলারের অধীনে আনা হয়। ইতিহাসবিদ ডেভিড হ্যারিসভিলের মতে, ওকেডব্লিউ (OKW) থেকে শুরু করে সামরিক কর্তৃপক্ষ বন্দিদের উপর অতিরিক্ত সহিংসতা এড়ানোর নির্দেশ দিলেও বাস্তবে এর তেমন কোনো প্রভাব পড়েনি। এই ধরনের নির্দেশের মূল উদ্দেশ্য ছিল জার্মান সৈন্যদের মধ্যে নিজেদের সম্পর্কে একটা ভালো ধারণা তৈরি করা।

### ডেথ মার্চ (মৃত্যু মিছিল)

বন্দিদের প্রায়শই শত শত কিলোমিটার পায়ে হেঁটে যেতে বাধ্য করা হতো, যেখানে পর্যাপ্ত খাবার বা জলের কোনো ব্যবস্থা ছিল না। যে কেউ পিছিয়ে পড়লেই প্রহরীরা তাকে গুলি করত। পথে পড়ে থাকা অসংখ্য লাশের কারণে স্বাস্থ্যঝুঁকি তৈরি হয়েছিল। যদিও অনেক সময় পাহারার দুর্বলতার সুযোগে কিছু সোভিয়েত বন্দি পালাতে সক্ষম হতো। রোগ ছড়িয়ে পড়ার আশঙ্কায় বন্দিদের রেলগাড়িতে করে নিয়ে যাওয়া প্রায়শই নিষিদ্ধ ছিল। তবে ১৯৪১ সালের অক্টোবর মাসের পর খোলা গবাদি পশুর ওয়াগন ব্যবহার করা শুরু হয়। শীতের কারণে এই ওয়াগন-এর প্রায় ২০ শতাংশ বন্দি মারা গিয়েছিল। রাশিয়ান হিসাব অনুযায়ী, পথেই ২ লাখ থেকে ২.৫ লাখ বন্দির মৃত্যু হয়েছিল।

### আবাসনের অবস্থা

খারাপ আবাসন এবং প্রচণ্ড ঠান্ডা ছিল বন্দিদের গণমৃত্যুর প্রধান কারণ। বন্দিদের খোলা জায়গায় বেড়া দিয়ে ঘিরে রাখা হতো, যেখানে কোনো ভবন বা শৌচাগার ছিল না। কিছু ক্যাম্পে পানীয় জলেরও ব্যবস্থা ছিল না। রান্নার সুযোগ-সুবিধা ছিল খুবই সীমিত, আর অনেক বন্দি তো খাবারই পেত না। কিছু বন্দিকে পুরো শীতকাল খোলা আকাশের নিচে, আবার অনেককে কোনো গরমের ব্যবস্থা নেই এমন ঘরে কাটাতে হতো। তারা নিজেরা যে গর্ত খুঁড়ে থাকত, সেগুলোও প্রায়ই ধসে পড়ত। ১৯৪১ সালের সেপ্টেম্বরে জার্মানরা শীতের জন্য বন্দিদের থাকার জায়গা তৈরির প্রস্তুতি শুরু করে, এবং নভেম্বরে পরিকল্পিতভাবে ব্যারাক তৈরি শুরু হয়। কিন্তু এই প্রস্তুতি ছিল অপ্রতুল। অবশ্য, ব্যাপক মৃত্যুর কারণে ক্যাম্পগুলোতে ভিড় কমে আসায় পরিস্থিতির কিছুটা উন্নতি হয়েছিল।

অনেক বন্দি শিবিরের মৃত্যুর সংখ্যা নাৎসিদের বৃহত্তম কনসেন্ট্রেশন ক্যাম্পগুলোর মতোই ছিল। ববরুইস্কের ডুলাগ ১৩১ ছিল অন্যতম বড় একটি ক্যাম্প, যেখানে আনুমানিক ৩০,০০০ থেকে ৪০,০০০ লাল ফৌজের সৈনিক মারা গিয়েছিল।

ক্যাম্পগুলোতে প্রহরীর সংখ্যা ছিল তুলনামূলকভাবে কম, এবং হেরমান রাইনেকের মতো সামরিক কর্তারা নির্বিচারে আগ্নেয়াস্ত্র ব্যবহারের জন্য উৎসাহিত করতেন। এই দুটি কারণই নৃশংসতা বাড়িয়েছিল। জার্মানরা বন্দিদের মধ্য থেকেই—প্রধানত ইউক্রেনীয়, কাজাখ এবং ককেশাস অঞ্চলের—ক্যাম্প পুলিশ ও প্রহরী হিসেবে নিয়োগ করত। নিয়ম অনুযায়ী, ক্যাম্পগুলোয় ওয়াচ টাওয়ার এবং আড়াই মিটার (৮ ফুট ২ ইঞ্চি) উঁচু কাঁটাতারের বেড়ার দুটি স্তর থাকার কথা ছিল। কঠোর শাস্তির ভয় থাকা সত্ত্বেও, কিছু ক্যাম্পে সংগঠিত প্রতিরোধ দল গড়ে উঠেছিল এবং তারা ব্যাপক পলায়নের চেষ্টা করত। হাজার হাজার সোভিয়েত যুদ্ধবন্দি পালানোর চেষ্টা করেছিল; তাদের প্রায় অর্ধেককে পুনরায় ধরা হয়েছিল, আর প্রায় ১০,০০০ জন সুইজারল্যান্ডে পৌঁছাতে পেরেছিল। পালানোর পর যদি তারা কোনো অপরাধ না করত, তাহলে তাদের সাধারণত যুদ্ধবন্দি শিবিরেই ফেরত পাঠানো হতো। অন্যথায়, তাদের গেস্টাপোর হাতে তুলে দেওয়া হতো এবং কাছের কোনো কনসেন্ট্রেশন ক্যাম্পে বন্দি (বা মৃত্যুদণ্ড) করা হতো।

### ক্ষুধা ও গণমৃত্যু

বন্দিদের জন্য খাবার জোগাড় করা হতো অধিকৃত সোভিয়েত ইউনিয়ন থেকে, তবে জার্মান দখলদার বাহিনীর চাহিদা মেটানোর পর যা অবশিষ্ট থাকত, তা-ই দেওয়া হতো। সরবরাহ ব্যবস্থার সমস্যার কারণে বন্দিরা সাধারণত নির্ধারিত রেশনের চেয়েও কম খাবার পেত। ১৯৪১ সালের আগস্টের মাঝামাঝি সময়েই এটা স্পষ্ট হয়ে গিয়েছিল যে, অসংখ্য বন্দি মারা যাবে। সেপ্টেম্বর ও অক্টোবরে কিয়েভ, ভিয়াজমা এবং ব্রায়ানস্কের যুদ্ধে প্রায় ১৫ লাখ বন্দিকে ঘিরে ফেলায় হঠাৎ করেই অস্থায়ী রসদ সরবরাহ ব্যবস্থা ভেঙে পড়ে।

১৯৪১ সালের ২১শে অক্টোবর ওকেএইচ-এর জেনারেল কোয়ার্টারমাস্টার এডুয়ার্ড ওয়াগনার একটি আদেশ জারি করেন, যেখানে কাজ না করা বন্দিদের দৈনিক খাবারের পরিমাণ ১,৪৮৭ ক্যালোরিতে নামিয়ে আনা হয়—যা ছিল অনাহারের সমান এবং এই সামান্য খাবারও প্রায়ই দেওয়া হতো না। সরবরাহ কম থাকায় কর্মরত বন্দিদেরও প্রায়ই অনাহারে রাখা হতো। ওয়াগনার ১৯৪১ সালের নভেম্বরের এক বৈঠকে স্বীকার করেন যে, তৎকালীন ২৩ লাখ বন্দির মধ্যে প্রায় ১০ লাখ বাদে বাকি সবাই, যারা কাজ করত না, তাদের মৃত্যু হবে।

সামরিক অভিযানে পরাজয়ের পর, হিটলার ৩১শে অক্টোবর একটি আদেশ দেন যে, বেঁচে থাকা বন্দিদের জার্মানিতে শ্রমিকের কাজে লাগানোকে অগ্রাধিকার দিতে হবে। এই আদেশ জারির পর মৃত্যুহার সর্বোচ্চ পর্যায়ে পৌঁছায়; কারণ বন্দিদের শ্রমের প্রয়োজনীয়তা থাকলেও খাবার বিতরণের ক্ষেত্রে অন্যান্য বিষয়গুলোকে বেশি গুরুত্ব দেওয়া হতো। এর ফলে, যারা কাজ করার অনুপযুক্ত বা মহামারীর কারণে কোয়ারেন্টিনে ছিল, তাদের সংখ্যা বাড়তে থাকে এবং কর্মরত বন্দিদের সংখ্যা কমতে থাকে। যদিও বন্দিরা শুরু থেকেই খুব বেশি খাবার পেত না, কিন্তু শরতের সময় বন্দির সংখ্যা বেড়ে যাওয়া, ক্রমাগত অনাহার, মহামারী এবং তাপমাত্রা কমে যাওয়ায় মৃত্যুর হার আকাশচুম্বী হয়। প্রতিটি ক্যাম্পে প্রতিদিন শত শত মানুষ মারা যেত, যাদের কবর দেওয়ারও সুযোগ ছিল না।

এরপর জার্মানদের নীতি কিছুটা বদলায়। তারা সোভিয়েত বেসামরিক জনগণের খাবারের চেয়ে বন্দিদের খাওয়ানোকে বেশি অগ্রাধিকার দেয়। তবে বাস্তবে, সরবরাহ ব্যবস্থার উন্নতি এবং বন্দির সংখ্যা কমে যাওয়ার কারণে ১৯৪২ সালের জুন মাসের আগে পরিস্থিতির তেমন কোনো উন্নতি হয়নি। ১৯৪২-৪৩ সালের শীতেও একই ধরনের গণমৃত্যু ছোট আকারে পুনরাবৃত্তি হয়েছিল।

অনাহারী বন্দিরা লতাপাতা, ঘাস, গাছের ছাল এবং পোকামাকড় খাওয়ার চেষ্টা করত। কিছু সোভিয়েত বন্দি ক্ষুধার যন্ত্রণায় এতটাই কাতর হয়ে পড়েছিল যে, তারা তাদের প্রহরীদের কাছে গুলি করে মেরে ফেলার লিখিত অনুরোধ জানিয়েছিল। এমন অপরাধের জন্য মৃত্যুদণ্ড থাকা সত্ত্বেও বেশ কয়েকটি ক্যাম্পে নরমাংস ভক্ষণের খবর পাওয়া গিয়েছিল। সোভিয়েত বেসামরিক জনগণ যারা বন্দিদের খাবার দেওয়ার চেষ্টা করত, তাদের প্রায়ই গুলি করে হত্যা করা হতো। অনেক ক্যাম্পে, যারা সুস্থ ছিল, তাদের থেকে এমন বন্দিদের আলাদা করে রাখা হতো যাদের বেঁচে থাকার কোনো সম্ভাবনা ছিল না। কাজ করলে বাড়তি খাবার এবং ভালো থাকার সুযোগ মিলত, যদিও শ্রমিকদেরও প্রায়ই অপ্রতুল খাবার দেওয়া হতো এবং কিছু কাজের জায়গায় মৃত্যুর হার ৫০ শতাংশের বেশি ছিল।

### মুক্তি

১৯৪১ সালের ৭ই আগস্ট জার্মান সামরিক কর্তৃপক্ষ (OKW) একটি আদেশ জারি করে, যার মাধ্যমে জার্মান, লাতভিয়ান, লিথুয়ানিয়ান, এস্তোনিয়ান, ককেশীয় এবং ইউক্রেনীয় বংশোদ্ভূত বন্দিদের মুক্তি দেওয়ার কথা বলা হয়। এই মুক্তির মূল উদ্দেশ্য ছিল জার্মান অধিকৃত এলাকায় ফসলের ভালো ফলন নিশ্চিত করা। এই নীতির আওতা থেকে রেড আর্মির নারী সৈন্যদের বাদ দেওয়া হয়েছিল। বন্দিদের মধ্যে বিপুল সংখ্যাগরিষ্ঠ অংশ ছিল জাতিগত রুশ, যাদের মুক্তির কোনো সুযোগ ছিল না। অন্যদিকে, প্রায় অর্ধেক ইউক্রেনীয়কে মুক্তি দেওয়া হয়েছিল। তবে, মহামারীর বিস্তার এবং এই মুক্ত বন্দিরা গেরিলা দলে যোগ দিতে পারে এমন আশঙ্কায় মুক্তি প্রক্রিয়া সীমিত করা হয়।

কিছু গুরুতর আহত বন্দিকে, যাদের পরিবার আশেপাশে থাকত, তাদেরও মুক্তি দেওয়া হয়েছিল। তবে, তাদের মধ্যে অনেকেই সম্ভবত মুক্তির পরপরই অনাহারে মারা গিয়েছিল। ১৯৪২ সালের জানুয়ারি মাস নাগাদ ২৮০,১০৮ জন যুদ্ধবন্দিকে—যাদের বেশিরভাগই ছিল ইউক্রেনীয়—মুক্তি দেওয়া হয়। যুদ্ধের শেষ নাগাদ মোট প্রায় দশ লাখ বন্দিকে মুক্তি দেওয়া হয়েছিল।

বন্দিদের শুধু কৃষিকাজের জন্যই নয়, সামরিক বা পুলিশ বাহিনীতে যোগদানের জন্যও মুক্তি দেওয়া হতো। তাদের প্রায় এক-তৃতীয়াংশ জার্মান সেনাবাহিনীতে যোগ দিয়েছিল এবং অন্যরা বন্দি থেকে প্রহরী হিসেবে নিজেদের অবস্থান পরিবর্তন করে। যুদ্ধের সময় যত গড়িয়েছে, কৃষিকাজের জন্য মুক্তির হার তত কমেছে এবং সামরিক বাহিনীতে নিয়োগের হার বেড়েছে।

### বাছাই করে হত্যা

বন্দি শিবিরে বাছাই করে হত্যার কাজটা সেনাবাহিনীর সঙ্গে এসএস এবং সোভিয়েত গুপ্তচরদের ঘনিষ্ঠ সহযোগিতার মাধ্যমে চলত। এই হত্যাকাণ্ডগুলো সাধারণত সৈন্যরাই সম্পন্ন করত। হত্যার মূল লক্ষ্য ছিল রাজনৈতিক কমিসার (commissars) এবং ইহুদিরা। কখনো কখনো কমিউনিস্ট, বুদ্ধিজীবী, রেড আর্মির অফিসার এবং (১৯৪১ সালে) এশীয় চেহারার বন্দিদেরও হত্যা করা হতো। ১৯৪২ সালের শুরুর দিকে প্রায় ৮০ শতাংশ তুর্কি বন্দিকে হত্যা করা হয়েছিল। জার্মান কাউন্টার ইন্টেলিজেন্স শারীরিক পরীক্ষা, সহবন্দিদের অভিযোগ অথবা চেহারার গতানুগতিক ইহুদি বৈশিষ্ট্য দেখে অনেককে ইহুদি হিসেবে চিহ্নিত করত।

১৯৪১ সালের আগস্ট থেকে, অধিকৃত সোভিয়েত ইউনিয়নে নিরাপত্তা পুলিশ এবং এসএস সিকিউরিটি সার্ভিসের অতিরিক্ত যাচাই-বাছাইয়ের ফলে আরও ৩৮,০০০ বন্দিকে হত্যা করা হয়। সেনাবাহিনীর সহযোগিতায় আইনসাৎজগ্রুপেন (Einsatzgruppen) ইউনিটগুলো বন্দিশিবিরগুলোতে গিয়ে গণহত্যা চালাত। প্রায় ৫০,০০০ ইহুদি রেড আর্মি সৈনিককে হত্যা করা হয়েছিল, যদিও ৫ থেকে ২৫ শতাংশ নিজেদের পরিচয় গোপন করতে সক্ষম হয়েছিল। অনেক সময় ইহুদি মনে করে সোভিয়েত মুসলিমদেরও হত্যা করা হতো। ১৯৪২ সাল থেকে, পদ্ধতিগতভাবে অসুস্থ এবং আহত বন্দিদের লক্ষ্য করে হত্যা করা বাড়তে থাকে। যারা কাজ করতে অক্ষম ছিল, তাদের প্রায়ই গণহত্যার মাধ্যমে গুলি করে মারা হতো বা মৃত্যুর জন্য ছেড়ে দেওয়া হতো। যুদ্ধের সম্মুখভাগ কাছে চলে এলে প্রতিবন্ধী সৈন্যরা বিশেষভাবে ঝুঁকিতে থাকত। কখনো কখনো কোনো স্পষ্ট কারণ ছাড়াই গণহত্যা চালানো হতো।

জার্মানির বন্দিশিবিরগুলোতে গেস্টাপো এই যাচাই-বাছাইয়ের কাজ করত। যাদের সন্দেহ করা হতো, তাদের প্রায় ২০ মিনিট ধরে জিজ্ঞাসাবাদ করা হতো, প্রায়শই নির্যাতনের মাধ্যমে। তাদের উত্তর সন্তোষজনক না হলে, তাদের যুদ্ধবন্দী মর্যাদা কেড়ে নেওয়া হতো এবং জার্মান জনগণের কাছ থেকে তাদের ভাগ্য গোপন রাখতে কনসেনট্রেশন ক্যাম্পে পাঠানো হতো হত্যার জন্য। অন্তত ৩৩,০০০ বন্দিকে নাৎসি কনসেন্ট্রেশন ক্যাম্প—যেমন অশউইৎজ, বুখেনভাল্ড, ডাখাউ, ফ্লসেনবুর্গ, গ্রস-রোজেন, মাউটহাউসেন, গুসেন, নিউএনগাম্মে, সাখসেনহাউসেন এবং হিনৎসের্টে—স্থানান্তরিত করা হয়েছিল। ক্যাম্প ব্যবস্থার পূর্ববর্তী সকল হত্যাকাণ্ডকে এই হত্যাকাণ্ডগুলো ছাড়িয়ে গিয়েছিল।

যুদ্ধের অগ্রগতির সঙ্গে সঙ্গে, ক্রমবর্ধমান জনশক্তির ঘাটতির কারণে হত্যাকাণ্ড কিছুটা হ্রাস পায়। ১৯৪৪ সালের মার্চের পর, পালানোর চেষ্টায় জড়িত সকল সোভিয়েত অফিসার এবং নন-কমিশনড অফিসারদের মৃত্যুদণ্ড দেওয়া হতো। এর ফলে ৫,০০০ জনের মৃত্যুদণ্ড কার্যকর করা হয়, যার মধ্যে ৫০০ জন অফিসার ছিলেন, যারা মাউথাউসেন থেকে গণপলায়নের চেষ্টায় অংশ নিয়েছিলেন। সরাসরি মৃত্যুদণ্ড, যার মধ্যে আহত সৈন্যদের গুলি করে হত্যা অন্তর্ভুক্ত, সম্ভবত লক্ষাধিক সংখ্যায় পৌঁছেছিল।

## জার্মান সহায়ক বাহিনী
 

হিটলার প্রথম বিশ্বযুদ্ধে পরাজয়ের জন্য অ-জার্মান সৈন্যদের দায়ী করে সোভিয়েত সহযোগীদের সামরিক ও পুলিশি কাজে নিয়োগের তীব্র বিরোধিতা করতেন। তবুও, পূর্ব রণাঙ্গনের সামরিক নেতারা তার নির্দেশ উপেক্ষা করে যুদ্ধের শুরু থেকেই স্থানীয় সহযোগীদের নিয়োগ শুরু করেন। ১৯৪১ সালের জুলাইয়ে হিমলার স্বীকার করেন যে স্থানীয়ভাবে নিয়োগকৃত পুলিশ বাহিনী অপরিহার্য। এই সহযোগীদের যোগদানের উদ্দেশ্য সম্পর্কে স্পষ্ট তথ্য কম, তবে ধারণা করা হয় যে অনেকে জীবন রক্ষা বা জীবনযাত্রার মান উন্নত করার জন্য, আবার কেউ কেউ আদর্শগত কারণে যোগ দিয়েছিলেন। ১৯৪১ সালে বন্দি হওয়া অনেকেই জার্মানদের সঙ্গে সহযোগিতার কারণে বেঁচে ছিলেন।
বেশিরভাগ সহযোগীর ভূমিকা ছিল সহায়ক, যেমন গাড়িচালক, রাঁধুনি, ঘোড়ার পরিচর্যাকারী, দোভাষী, বা মাইন অপসারণকারী। তবে কেউ কেউ, বিশেষ করে বিদ্রোহী-বিরোধী অভিযানে, সরাসরি যুদ্ধে অংশ নিয়েছিলেন। যুদ্ধবন্দীদের একটি ক্ষুদ্র অংশ প্রতিটি ফিল্ড আর্মির জন্য বাধ্যতামূলক শ্রমে নিয়োজিত ছিল, এবং তাদের নথিভুক্ত করা হতো না। তাদের প্রতি আচরণ ভিন্নতর ছিল—কেউ কেউ জার্মান সৈন্যদের মতো জীবনযাপন করতেন, আবার কেউ কেউ ক্যাম্পের মতো কঠিন পরিস্থিতিতে থাকতেন। পিছনের এলাকায় কাজ করা বন্দিরা সোভিয়েত রেলপথকে জার্মান গেজে রূপান্তরে গুরুত্বপূর্ণ ভূমিকা পালন করেছিলেন, যা জার্মান সেনাবাহিনীর জন্য অত্যন্ত গুরুত্বপূর্ণ লজিস্টিক সহায়তা প্রদান করত।
অল্প সংখ্যক বন্দি জার্মান অফিসারদের নেতৃত্বে সোভিয়েত জাতিগত সংখ্যালঘুদের নিয়ে গঠিত বিশেষ সামরিক ইউনিটে যোগ দিয়েছিলেন। ১৯৪১ সালের জুলাই থেকে কসাকদের নিয়ে গঠিত প্রথম বিদ্রোহী-বিরোধী ইউনিট কাজ শুরু করে। ১৯৪৩ সালে, যুদ্ধবন্দী ও অন্যান্য সোভিয়েত নাগরিকদের নিয়ে ৫৩টি ব্যাটালিয়ন গঠিত হয়: তুর্কেস্তান লিজিয়নে ১৪টি, আর্মেনিয়ান লিজিয়নে ৯টি, আজারবাইজানি ও জর্জিয়ান লিজিয়নে ৮টি করে, এবং উত্তর ককেশীয় ও ইদেল-উরাল লিজিয়নে ৭টি করে।
জার্মান সামরিক বাহিনী ছাড়াও, এসএস কিছু সহযোগীকে গণহত্যায় অংশ নিতে নিয়োগ করেছিল। ত্রাওনিকি পুরুষদের যুদ্ধবন্দী ক্যাম্প থেকে নিয়োগ করা হতো, যাদের অধিকাংশ ছিলেন জাতিগত ইউক্রেনীয় ও জার্মান, তবে পোলিশ, জর্জিয়ান, আর্মেনিয়ান, আজারবাইজানি, তাতার, লাটভিয়ান ও লিথুয়ানিয়ানরাও ছিলেন। তারা ১৯৪৩ সালে ওয়ারশ গেটো বিদ্রোহ দমনে সহায়তা করেছিলেন, জার্মান-অধিকৃত পোল্যান্ডে লক্ষ লক্ষ ইহুদি হত্যার জন্য নির্মিত নির্মূল শিবিরে কাজ করেছিলেন এবং বিদ্রোহী-বিরোধী অভিযানে অংশ নিয়েছিলেন। এই সহযোগীরা জার্মান যুদ্ধপ্রচেষ্টা ও হলোকস্টের জন্য অপরিহার্য ছিলেন।

যদি রেড আর্মির হাতে এই সহযোগীরা পুনরায় ধরা পড়ত, তাহলে প্রায়শই তাদের গুলি করে মারা হতো। ১৯৪৩ সালের প্রথম দিকে স্টালিনগ্রাদে জার্মানদের পরাজয়ের পর সোভিয়েত পক্ষে ফিরে যাওয়ার প্রবণতা বৃদ্ধি পায়। এর প্রতিক্রিয়ায়, হিটলার ১৯৪৩ সালের শেষের দিকে সকল সোভিয়েত সামরিক সহযোগীদের পশ্চিম ফ্রন্টে স্থানান্তরের নির্দেশ দেন। ১৯৪৪ সালের মাঝামাঝি ডি-ডে-র সময়, ফ্রান্সে অধিকৃত "জার্মান" বাহিনীর ১০ শতাংশ ছিল এই সৈন্যরা। কেউ কেউ প্রতিরোধ আন্দোলনে সহায়তা করেছিলেন, এবং ১৯৪৫ সালে জর্জিয়ান লিজিয়নের কিছু অংশ বিদ্রোহ করেছিল।
যুদ্ধবন্দীদের সেনাবাহিনী, বিমানবাহিনী ও নৌবাহিনীর জন্য নির্মাণ ও প্রকৌশল কাজে বাধ্য করা হতো। ১৯৪৩ সালের এপ্রিলের পর তাদের বিমান-বিধ্বংসী ইউনিটেও ভর্তি করা হতো, যেখানে তারা ইউনিটের ৩০ শতাংশ পর্যন্ত হতে পারতেন। যুদ্ধের শেষে, মোট ২.৪ মিলিয়ন যুদ্ধবন্দীর মধ্যে প্রায় ১.৪ মিলিয়ন কোনো না কোনো সহায়ক সামরিক ইউনিটে কাজ করছিলেন।

## জোরপূর্বক শ্রম
যুদ্ধবন্দিদের দিয়ে করানো জোরপূর্বক শ্রম প্রায়শই ১৯২৯ সালের জেনেভা কনভেনশন লঙ্ঘন করত। যেমন, এই কনভেনশন অনুযায়ী যুদ্ধ শিল্পে বন্দীদের দিয়ে কাজ করানো নিষিদ্ধ ছিল।

### সোভিয়েত ইউনিয়নে বন্দী জীবন

জার্মান আক্রমণের প্রাথমিক সাফল্যের পেছনে সোভিয়েত যুদ্ধবন্দিদের শ্রমের এক বড় ভূমিকা ছিল। জার্মান সেনাবাহিনীর পশ্চাদপসরণ এলাকার সামরিক অবকাঠামো যেমন—রাস্তা, সেতু, বিমানঘাঁটি ও ট্রেন ডিপো তৈরি করা, এবং সোভিয়েত রেললাইনের প্রশস্ত গেজকে জার্মানদের সুবিধামতো সংকীর্ণ মানে রূপান্তর করার মতো কাজগুলো যুদ্ধবন্দিদের দিয়েই করানো হতো। এই শ্রম ছাড়া জার্মানদের অভিযান দ্রুতই ব্যর্থ হতো। ১৯৪১ সালের সেপ্টেম্বরে হেরমান গোরিং (Hermann Göring) যুদ্ধবন্দিদের মাইন অপসারণ এবং অবকাঠামো নির্মাণের কাজে লাগানোর নির্দেশ দেন, যাতে নিয়মিত নির্মাণ দলগুলোকে অন্য কাজে লাগানো যায়।

ক্যাম্পের অত্যন্ত খারাপ পরিস্থিতির কারণে অনেক বন্দী পালিয়ে যেত, যা জোরপূর্বক শ্রমের কাজে বাধা দিত। এছাড়া, অপুষ্টি, রোগ এবং কঠোর পরিশ্রমের কারণে বহু বন্দি মারা যায়। বিশেষ করে পূর্ব গ্যালিসিয়ায় রাস্তা নির্মাণ, পূর্ব ফ্রন্টে দুর্গ তৈরি এবং দোনবাস অববাহিকায় খনি থেকে কয়লা উত্তোলনের কাজগুলো ছিল অত্যন্ত ঝুঁকিপূর্ণ। ১৯৪২ সালের জুলাইয়ে হিটলারের অনুমোদনে এই খনি খননের কাজ শুরু হয়। এই কাজে প্রায় ৪৮,০০০ বন্দিকে নিয়োগ করা হয়েছিল। কিন্তু তাদের অধিকাংশই কাজের আগেই মারা যায়, এবং যারা বেঁচে ছিল তাদের অনেকেই ১৯৪৩ সালের মার্চের মধ্যে পালিয়ে গিয়েছিল।

### নাৎসি কনসেনট্রেশন ক্যাম্পে স্থানান্তর

১৯৪১ সালের সেপ্টেম্বরে এসএস প্রধান হেনরিক হিমলার প্রায় এক থেকে দুই লাখ সোভিয়েত যুদ্ধবন্দিকে এসএস-নিয়ন্ত্রিত নাৎসি কনসেনট্রেশন ক্যাম্পে জোরপূর্বক শ্রমের জন্য স্থানান্তরের প্রস্তাব দেন। সেই সময় ক্যাম্পগুলোতে প্রায় ৮০,০০০ বন্দি ছিল। অক্টোবরের মধ্যে, নিউয়েঙ্গামে, বুখেনওয়াল্ড, ফ্লসেনবুর্গ, গ্রস-রোসেন, সাক্সেনহাউসেন, ডাখাউ এবং মাউথাউজেনে বন্দিদের জন্য আলাদা এলাকা তৈরি করা হয়। বেশিরভাগ নতুন বন্দিকে হিমলারের পরিকল্পনা অনুযায়ী জার্মানি-অধিকৃত পোল্যান্ডের নতুন দুটি ক্যাম্প—মায়েদানেক এবং অশউইৎজ-বিরকেনাউ-তে রাখার ব্যবস্থা করা হয়।

বন্দিদের শ্রম কাজে লাগানোর উদ্দেশ্য থাকলেও, ১৯৪১ সালের শেষের দিকে আসা প্রায় ২৫,০০০ থেকে ৩০,০০০ বন্দির অধিকাংশই ছিল দুর্বল ও কাজের অনুপযোগী। অন্য বন্দিদের তুলনায় তাদের আরও খারাপ পরিবেশে রাখা হতো এবং কম খাবার দেওয়া হতো, ফলে মৃত্যুর হার ছিল অনেক বেশি। ১৯৪২ সালের ফেব্রুয়ারির মধ্যে প্রায় ৮০ শতাংশ বন্দিই মারা যায়। এসএস কর্মকর্তারা রাজনৈতিকভাবে সন্দেহভাজন, অসুস্থ ও দুর্বল বন্দিদের হত্যা করত। সংক্রামক রোগের বিস্তার ঘটলে তারা ব্যাপক হারে গণহত্যা চালাত। বন্দিদের ওপর গ্যাস ভ্যান এবং গ্যাস চেম্বারে জাইক্লন-বি (Zyklon B) ব্যবহার করে পরীক্ষামূলকভাবে হত্যার কৌশলও পরীক্ষা করা হয়েছিল। আউশভিৎসে এত বেশি বন্দি মারা গিয়েছিল যে, ক্যাম্পের শ্মশানগুলো অতিরিক্ত চাপে কাজ করতে হিমশিম খেত। ফলে, কোন বন্দি মারা গেছে তার হিসাব রাখার জন্য ১৯৪১ সালের নভেম্বর থেকে বন্দিদের গায়ে ট্যাটু দিয়ে নম্বর দেওয়া শুরু হয়।

হিমলার আশা করেছিলেন, মৃত বন্দিদের শূন্যস্থান পূরণের জন্য আরও নতুন বন্দি আসবে। কিন্তু রেড আর্মির সৈন্যদের আটক করার সংখ্যা কমে যাওয়ায়, হিটলার ১৯৪১ সালের অক্টোবরের শেষে বাকি বন্দিদের জার্মান যুদ্ধ অর্থনীতিতে ব্যবহারের সিদ্ধান্ত নেন।

যারা পালিয়ে গিয়েছিল তাদের আবারও ধরে আনা হতো, অথবা জার্মান মহিলাদের সঙ্গে সম্পর্ক, অবাধ্যতা, কাজ করতে অস্বীকার, নাশকতা বা প্রতিরোধমূলক কাজের সন্দেহে তাদের গ্রেফতার করা হতো। সহযোগী সামরিক ইউনিট থেকে বহিষ্কৃত বন্দিদেরও কনসেনট্রেশন ক্যাম্পে পাঠানো হতো। নারী রেড আর্মি সৈনিকদের প্রায়শই চাপ দিয়ে তাদের যুদ্ধবন্দির মর্যাদা ত্যাগ করতে বাধ্য করা হতো, যাতে তাদের বেসামরিক জোরপূর্বক শ্রম প্রকল্পে পাঠানো যায়। যারা এই প্রস্তাব প্রত্যাখ্যান করত, তাদের কনসেনট্রেশন ক্যাম্পে পাঠানো হতো। প্রায় ১,০০০ নারীকে রাভেন্সব্রুকে এবং অন্যদের আউশভিৎস, মায়েদানেক এবং মাউথাউজেনে বন্দি করা হয়। অপরাধের জন্য যাদের কনসেনট্রেশন ক্যাম্পে পাঠানো হতো, জেনেভা কনভেনশন অনুযায়ী তাদের যুদ্ধবন্দি মর্যাদা বাতিল করা হতো। ১০০,০০০-এর বেশি পুরুষ এবং অজানা সংখ্যক নারীর মধ্যে অনেক অফিসারও ছিলেন, যাদের নাৎসি কনসেনট্রেশন ক্যাম্পে পাঠানো হয়েছিল।

### অন্যত্র নির্বাসন

১৯৪১ সালের জুলাই ও আগস্ট মাসে কৃষি ও শিল্পের শ্রম চাহিদা মেটানোর জন্য ২,০০,০০০ সোভিয়েত যুদ্ধবন্দিকে জার্মানিতে নির্বাসিত করা হয়। সেখানে তাদের অবস্থা ছিল অধিকৃত সোভিয়েত ইউনিয়নের মতোই ভয়াবহ। আগস্টের মাঝামাঝি সময়ে হিটলার এই বন্দি পরিবহন বন্ধ করে দেন, কিন্তু ৩১শে অক্টোবরে আবারও মত পরিবর্তন করেন। যুদ্ধবন্দিদের পাশাপাশি আরও বেশি সংখ্যক সোভিয়েত বেসামরিক মানুষকেও জার্মানিতে পাঠানো হয়।

জার্মান ক্যাম্পগুলোতে অ-রুশ বন্দিদের নিয়ে একটি অভ্যন্তরীণ পুলিশ বাহিনী ছিল, যারা প্রায়শই রুশ বন্দিদের ওপর সহিংস আচরণ করত। সোভিয়েত বংশোদ্ভূত জার্মানরা প্রায়শই ক্যাম্প প্রশাসনে দোভাষী হিসেবে কাজ করত। এই দুই দলই বেশি রেশন এবং বিশেষ সুবিধা পেত। বন্দিদের পাহারার দায়িত্বে ছিল সেনাবাহিনীর বয়স্ক বা শারীরিকভাবে দুর্বল জার্মান পুরুষরা, যারা যুদ্ধের জন্য অনুপযোগী ছিল।

অনেক নাৎসি নেতা জার্মান এবং বন্দিদের মধ্যে যোগাযোগ এড়াতে চাইতেন। তাই তাদের কাজের সুযোগ সীমিত ছিল, যা স্থানীয় অর্থনীতির ওপর নির্ভর করত। অনেকে বেসরকারি মালিকানাধীন কৃষি ও শিল্প খাতে কাজ করত। অন্যদের রাস্তা ও খাল নির্মাণ, পাথর কাটা বা পিট উত্তোলনের মতো কাজের জন্য স্থানীয় কর্তৃপক্ষের কাছে ভাড়া দেওয়া হতো। কৃষিকাজের জন্য নিয়োগকর্তারা প্রতিদিন প্রতিজনের জন্য ০.৫৪ রাইখসমার্ক এবং অন্যান্য কাজের জন্য ০.৮০ রাইখসমার্ক দিতো। উৎপাদনশীলতা বাড়াতে অনেক নিয়োগকর্তা বন্দিদের অতিরিক্ত খাবারও দিতেন। শ্রমিকরা প্রতিদিন ০.২০ রাইখসমার্ক পেত, যা তারা ক্যাম্পের ভেতরে খরচ করতে পারত। ১৯৪২ সালের শুরুর দিকে অপুষ্টির কারণে অনেক বন্দি কাজ করতে পারছিল না। তাই কিছু বন্দির রেশন বাড়ানো হয়। যদিও জার্মান নাগরিকদের রেশন কমানোর কারণে রাজনৈতিকভাবে এর চেয়ে বেশি উন্নতি করা সম্ভব ছিল না। অপুষ্টি ও রোগ বন্দিদের জীবনের বড় ঝুঁকি ছিল।

জার্মানিতে কাজ করা বন্দির সংখ্যা ক্রমাগত বাড়তে থাকে। ১৯৪২ সালের সেপ্টেম্বরে এই সংখ্যা ছিল ৪,৫৫,০০০ এবং ১৯৪৪ সালের মে মাসে তা বেড়ে দাঁড়ায় ৬,৫২,০০০। যুদ্ধের শেষ পর্যন্ত, প্রায় ১৩ লক্ষ সোভিয়েত যুদ্ধবন্দিকে জার্মানি বা তার অধিকৃত অঞ্চলে পাঠানো হয়েছিল। এদের মধ্যে ৪ লক্ষ বন্দি মারা যায়, যাদের বেশিরভাগের মৃত্যু হয়েছিল ১৯৪১-৪২ সালের তীব্র শীতে। এছাড়া, নরওয়ে এবং চ্যানেল দ্বীপপুঞ্জের মতো অন্যান্য স্থানেও অনেক বন্দিকে নির্বাসিত করা হয়েছিল।

## জনসাধারণের ধারণা

নিরাপত্তা সংস্থার প্রতিবেদন অনুসারে, অনেক জার্মান নাগরিক খাদ্য ঘাটতির আশঙ্কায় ছিল এবং এই কারণে তারা চাইত যে সোভিয়েত যুদ্ধবন্দীদের হয় হত্যা করা হোক অথবা তাদের ন্যূনতম খাবার দেওয়া হোক। নাৎসি প্রচারণা সোভিয়েত যুদ্ধবন্দীদের হত্যাকারী হিসেবে চিত্রিত করত এবং যুদ্ধবন্দী শিবিরগুলোতে নরমাংস ভোজনের ছবিগুলোকে 'রুশদের অমানুষতার' প্রমাণ হিসেবে দেখানো হতো। (Untermensch (জার্মান উচ্চারণ: (; বহুবচন: Untermenschen) একটি জার্মান শব্দ যার আক্ষরিক অর্থ 'নিম্ন-মানব' বা 'অমানুষ'। জার্মানির নাৎসি পার্টি তাদের বিরোধী এবং অনার্য বলে বিবেচিত মানুষদের, বিশেষত "প্রাচ্যের বিশাল জনতাকে", অর্থাৎ ইহুদি, রোমানি এবং স্লাভদের (প্রধানত জাতিগত পোল, বেলারুশিয়ান, চেক, ইউক্রেনীয়, রুশ এবং সার্ব) বোঝাতে এই শব্দটি ব্যাপকভাবে ব্যবহার করত।) যদিও যুদ্ধের পর অনেক জার্মান হলোকাস্ট সম্পর্কে তাদের অজ্ঞতার দাবি করেছিল, কিন্তু অধিকাংশ জার্মান ইহুদিদের নির্বাসিত করার আগেই যে বিপুল সংখ্যক সোভিয়েত যুদ্ধবন্দী মারা গিয়েছিল, সে সম্পর্কে বহু জার্মানই অবগত ছিল।

সোভিয়েত প্রচারণাও ১৯৪১ সালের জুলাই মাসের শুরু থেকেই সোভিয়েত যুদ্ধবন্দীদের উপর চালানো নৃশংসতার বিষয়গুলো তাদের প্রচারের অন্তর্ভুক্ত করতে শুরু করে। ‘কমিশার অর্ডার’ (Commissar Order) সম্পর্কিত তথ্য, যেখানে বলা হয়েছিল যে ধৃত সকল কর্মকর্তা বা বন্দীদের হত্যা করতে হবে, তা লাল ফৌজের সৈন্যদের মাঝে ছড়িয়ে দেওয়া হয়েছিল। পলাতক বন্দী এবং অন্যান্য প্রত্যক্ষদর্শীদের মতো বিভিন্ন মাধ্যমে সোভিয়েত যুদ্ধবন্দীদের সাথে করা আচরণের সঠিক তথ্য লাল ফৌজের সৈন্যদের কাছে পৌঁছাত। এটি সৈন্যদের দলত্যাগের বিরুদ্ধে একটি কার্যকর প্রতিরোধক হিসেবে কাজ করেছিল, যদিও অনেকেই সরকারি প্রচারণাকে অবিশ্বাস করত।

## যুদ্ধের সমাপ্তি

১৯৪৫ সালের ফেব্রুয়ারির মধ্যে রেড আর্মি (সোভিয়েত সেনাবাহিনী) প্রায় পাঁচ লক্ষ যুদ্ধবন্দীকে মুক্ত করেছিল। নিজেদের অগ্রাভিযানের সময়, রেড আর্মি প্রাক্তন যুদ্ধবন্দী শিবিরগুলোতে গণকবরের সন্ধান পায়। যুদ্ধের অন্তিম মাসগুলোতে, অবশিষ্ট সোভিয়েত বন্দীদের অধিকাংশকেই কনসেন্ট্রেশন ক্যাম্পের বন্দীদের মতো 'মরণযাত্রা' বা ডেথ মার্চে অংশ নিতে বাধ্য করা হয়। এই পদযাত্রার সময় অনেকেই নিহত হন বা মুক্তির পর অসুস্থতায় মারা যান।

তাঁরা এমন এক দেশে ফিরে আসেন, যে দেশ যুদ্ধে লক্ষ লক্ষ মানুষ হারিয়েছিল এবং জার্মান সেনাবাহিনীর 'পোড়ামাটি নীতি'র (scorched-earth tactics) কারণে যার অবকাঠামো ধ্বংসস্তূপে পরিণত হয়েছিল। যুদ্ধের পর বহু বছর সোভিয়েত জনগণকে তীব্র খাদ্য সংকটের মধ্য দিয়ে যেতে হয়। প্রায় ৪৫১,০০০ বা তারও বেশি সোভিয়েত নাগরিক প্রত্যাবাসন এড়িয়ে জার্মানি বা পশ্চিমা দেশগুলোতে থেকে গিয়েছিলেন, যাদের মধ্যে প্রাক্তন যুদ্ধবন্দীরাও অন্তর্ভুক্ত ছিলেন। সোভিয়েত যুদ্ধবন্দীদের প্রতি আচরণ এতটাই সুস্পষ্টভাবে অপরাধমূলক ছিল যে, এই বিষয়টি আন্তর্জাতিক সামরিক ট্রাইব্যুনালের অভিযোগপত্রে উল্লেখ করা হয়েছিল।

সোভিয়েত নীতি ছিল দলত্যাগ নিরুৎসাহিত করা, এবং এই নীতি অনুযায়ী শত্রুর হাতে ধরা পড়া যেকোনো সৈন্যকে বিশ্বাসঘাতক হিসেবে গণ্য করা হতো। ১৯৪১ সালের আগস্টে জারি করা *আদেশ নং ২৭০* অনুযায়ী, আত্মসমর্পণকারী কমান্ডার ও রাজনৈতিক কর্মকর্তাদের পলাতক হিসেবে চিহ্নিত করে সংক্ষিপ্ত বিচারে মৃত্যুদণ্ড এবং তাঁদের পরিবারকে গ্রেপ্তারের নির্দেশ দেওয়া হয়। কখনও কখনও রেড আর্মির সৈন্যদের বলা হতো যে, দলত্যাগীদের পরিবারকে গুলি করে হত্যা করা হবে; যদিও হাজার হাজার মানুষকে গ্রেপ্তার করা হয়েছিল, তবে এমন কোনো মৃত্যুদণ্ড কার্যকর করা হয়েছিল কিনা তা জানা যায়নি। যুদ্ধ যত এগোতে থাকে, সোভিয়েত নেতারা বুঝতে পারেন যে তাঁদের অধিকাংশ নাগরিক স্বেচ্ছায় শত্রুপক্ষের সাথে সহযোগিতা করেনি। ১৯৪৪ সালের নভেম্বরে, রাষ্ট্রীয় প্রতিরক্ষা কমিটি সিদ্ধান্ত নেয় যে মুক্ত যুদ্ধবন্দীদের সেনাবাহিনীতে ফিরিয়ে নেওয়া হবে; তবে যারা জার্মান সামরিক ইউনিট বা পুলিশে কাজ করেছে, তাদের *[[নারোদনি কমিসারিয়াত ভ্নুতরেন্নিখ দিয়াল (এন.কে.ভি.ডি)|অভ্যন্তরীণ বিষয়ক গণ কমিসারিয়েট]]* (NKVD)-এর কাছে হস্তান্তর করা হবে। ইয়াল্টা সম্মেলনে পশ্চিমা মিত্রশক্তি সোভিয়েত নাগরিকদের ইচ্ছার বিরুদ্ধে হলেও দেশে প্রত্যাবাসন করতে সম্মত হয়েছিল।

স্বেচ্ছায় সহযোগিতাকারী সংখ্যালঘুদের আলাদা করার চেষ্টায়, মুক্ত যুদ্ধবন্দীদের *যাচাইবাছাই শিবির* (filtration camps), হাসপাতাল এবং পুনর্বাসন কেন্দ্রে পাঠানো হতো, যেখানে বেশিরভাগই এক বা দুই মাস থাকতেন। এই প্রক্রিয়াটি স্বেচ্ছায় সহযোগিতাকারীদের আলাদা করতে কার্যকর ছিল না এবং বেশিরভাগ দলত্যাগী ও সহযোগী বিচারের হাত থেকে রক্ষা পেয়েছিল। *ট্রাউনিকি ম্যান*' (Trawniki men) নামে পরিচিত সহযোগীদের সাধারণত ১০ থেকে ২৫ বছরের জন্য শ্রম শিবিরে এবং সামরিক সহযোগীদের প্রায়শই বিশেষ বসতিতে ছয় বছরের কারাদণ্ড দেওয়া হতো। সরকারি পরিসংখ্যান অনুসারে, ৫৭.৮ শতাংশ বাড়ি ফিরে যান, ১৯.১ শতাংশকে পুনরায় সেনাবাহিনীতে নিয়োগ দেওয়া হয়, ১৪.৫ শতাংশকে জনগণের প্রতিরক্ষা কমিসারিয়েটের (People's Commissariat for Defense) শ্রম ব্যাটালিয়নে অন্তর্ভুক্ত করা হয় এবং ৬.৫ শতাংশকে এনকেভিডি-র কাছে হস্তান্তর করা হয়। অন্য একটি হিসাব মতে, ১৯৪৬ সালের মার্চের মধ্যে ফিরে আসা ১৫ লক্ষ বন্দীর মধ্যে ৪৩ শতাংশ পুনরায় সামরিক চাকরিতে যোগ দেন, ২২ শতাংশকে দুই বছরের জন্য শ্রম ব্যাটালিয়নে পাঠানো হয়, ১৮ শতাংশকে বাড়ি পাঠানো হয়, ১৫ শতাংশকে বাধ্যতামূলক শ্রম শিবিরে পাঠানো হয় এবং ২ শতাংশ প্রত্যাবাসন কমিশনে কাজ করেন। মৃত্যুদণ্ড ছিল একটি বিরল ঘটনা। ১৯৪৫ সালের ৭ই জুলাই, সুপ্রিম সোভিয়েতের একটি ডিক্রির মাধ্যমে সেইসব প্রাক্তন যুদ্ধবন্দীকে ক্ষমা করে দেওয়া হয়, যারা শত্রুদের সাথে সহযোগিতা করেনি। ১৯৫৫ সালের আরেকটি সাধারণ ক্ষমায়, নির্যাতন বা খুনের জন্য দণ্ডিত অপরাধী ছাড়া বাকি সমস্ত সহযোগীকে মুক্তি দেওয়া হয়।

প্রাক্তন যুদ্ধবন্দীদের *যুদ্ধফেরত সৈনিক* হিসেবে স্বীকৃতি দেওয়া হয়নি এবং তাঁরা এর জন্য প্রাপ্য সুযোগ-সুবিধা থেকে বঞ্চিত হতেন। বিশ্বাসঘাতক বা পলাতক হিসেবে বিবেচিত হওয়ায় তাঁদের প্রায়শই বৈষম্যের শিকার হতে হতো। অবশেষে ১৯৯৫ সালে, রাশিয়া প্রাক্তন যুদ্ধবন্দীদের মর্যাদাকে অন্যান্য যুদ্ধফেরত সৈনিকদের সমতুল্য করে। পূর্ব ইউরোপীয় ব্লকের পতনের পর, জার্মান সরকার ক্ষতিপূরণ বিতরণের জন্য *ফাউন্ডেশন রিমেমব্রেন্স, রেসপনসিবিলিটি অ্যান্ড ফিউচার* (স্মৃতি, দায়বদ্ধতা ও ভবিষ্যৎ)* প্রতিষ্ঠা করে, কিন্তু সোভিয়েত যুদ্ধবন্দীরা সেখান থেকে ক্ষতিপূরণের দাবি করার যোগ্য ছিলেন না। তাঁরা ২০১৫ সাল পর্যন্ত কোনো ক্ষতিপূরণ পাননি। অবশেষে ২০১৫ সালে জার্মান সরকার জীবিত থাকা কয়েক হাজার বন্দীকে প্রতীকী ক্ষতিপূরণ হিসেবে *২,৫০০ ইউরো'' প্রদান করে।

## মৃতের সংখ্যা

জার্মান সেনাবাহিনী ১৯৪১ সালে তিন কোটি পঁয়ত্রিশ লক্ষ সোভিয়েত বন্দীকে আটক করার কথা নথিভুক্ত করে, যা রেড আর্মির নিখোঁজ সৈন্যের সংখ্যার তুলনায় প্রায় দশ লক্ষ বেশি। এই পার্থক্যের একটি কারণ ছিল বিশৃঙ্খল পশ্চাদপসরণের সময় রেড আর্মির পক্ষে ক্ষয়ক্ষতির সঠিক হিসাব রাখার অক্ষমতা। এছাড়াও, সোভিয়েত যুদ্ধবন্দী হিসেবে নিবন্ধিত প্রতি আটজনের মধ্যে একজন কখনো রেড আর্মির সদস্য ছিল না। তাদের মধ্যে কেউ কেউ সেনাবাহিনীতে যোগদানের জন্য ডাক পেলেও তাদের ইউনিটে পৌঁছাতে পারেনি। অন্যরা ছিল এনকেভিডি বা পিপলস মিলিশিয়ার সদস্য, রেলওয়ে কর্পস বা দুর্গ নির্মাণ শ্রমিকের মতো উর্দিধারী বেসামরিক পরিষেবার কর্মী, অথবা সাধারণ বেসামরিক নাগরিক। ঐতিহাসিক ভিক্টর জেমস্কভ বলেন, জার্মানদের দেওয়া সংখ্যা একটি ন্যূনতম মান। শিবিরে পৌঁছানোর আগেই নিহত বন্দীদের হিসাবে এর সাথে আরও চার লক্ষ পঞ্চাশ হাজার যোগ করা উচিত। জেমস্কভের মতে, মোট ছয় কোটি বিশ লক্ষ বন্দীর মধ্যে প্রায় তিন কোটি নব্বই লক্ষ মারা গিয়েছিল, যার মধ্যে দুই লক্ষ ছিল সামরিক সহযোগী হিসেবে নিহত। অন্য ঐতিহাসিকরা, জার্মানদের দেওয়া পাঁচ কোটি সত্তর লক্ষ বন্দীর সংখ্যার ভিত্তিতে, কম সংখ্যার অনুমান করেছেন: ক্রিশ্চিয়ান স্ট্রেইটের মতে তিন কোটি ত্রিশ লক্ষ, ক্রিশ্চিয়ান হার্টম্যানের মতে তিন কোটি, এবং ডিটার পোলের মতে দুই কোটি আশি লক্ষ থেকে তিন কোটি।

অধিকাংশ মৃত্যু, প্রায় বিশ লক্ষ, ১৯৪২ সালের জানুয়ারির আগেই ঘটেছিল। ১৯৪১ সালের অক্টোবর থেকে ১৯৪২ সালের জানুয়ারি পর্যন্ত প্রতি মাসে তিন লক্ষ থেকে পাঁচ লক্ষ মানুষের মৃত্যুর হার ইতিহাসের ভয়াবহ গণনৃশংসতার একটি নজির, যা ১৯৪২ সালের জুলাই থেকে অক্টোবরের মধ্যে ইহুদি গণহত্যার সর্বোচ্চ পর্যায়ের সমান। এই সময়ে, নাৎসিদের শিকার হওয়া অন্য যেকোনো গোষ্ঠীর সদস্যদের তুলনায় বেশি সোভিয়েত যুদ্ধবন্দী মারা গিয়েছিল। পরবর্তীতে কেবল ইউরোপীয় ইহুদিদের মৃত্যুর সংখ্যা এটিকে ছাড়িয়ে যায়। ১৯৪২ সালের শুরুর পর আরও দশ লক্ষ সোভিয়েত যুদ্ধবন্দী মারা যায়, যা সেই সময়ে জীবিত বা আটক মোট বন্দীর সাতাশ শতাংশ।

মৃত সোভিয়েত যুদ্ধবন্দীদের অধিকাংশই জার্মান সেনাবাহিনীর হেফাজতে থাকাকালীন মৃত্যুবরণ করে। বিশ লক্ষেরও বেশি মারা যায় সোভিয়েত ইউনিয়নের অভ্যন্তরে, পাঁচ লক্ষ জার্মান-অধিকৃত পোল্যান্ডে, চার লক্ষ জার্মানিতে, এবং তেরো হাজার জার্মান-অধিকৃত নরওয়েতে। ফিনিশদের হাতে বন্দী সোভিয়েত যুদ্ধবন্দীদের আটাশ শতাংশেরও বেশি মারা গিয়েছিল। সোভিয়েত সরকারের মৃত্যুর হার কমানোর প্রচেষ্টা সত্ত্বেও জার্মানি ও তার মিত্রদের পনেরো থেকে ত্রিশ শতাংশ বন্দী সোভিয়েত হেফাজতে মারা যায়। যুদ্ধজুড়ে, সোভিয়েত যুদ্ধবন্দীদের মৃত্যুর হার পোলিশ বা সোভিয়েত বেসামরিক বাধ্যতামূলক শ্রমিকদের তুলনায় অনেক বেশি ছিল, যাদের মৃত্যুর হার ছিল দশ শতাংশেরও কম। সোভিয়েত ইউনিয়নের যুদ্ধবন্দীদের মৃত্যু অন্যান্য দেশের বন্দীদের মৃত্যুকে বহুগুণে ছাড়িয়ে গিয়েছিল। দ্বিতীয় সর্বোচ্চ মৃত্যুর হার ছিল ইতালীয় সামরিক বন্দীদের, যা ছিল ছয় থেকে সাত শতাংশ।

## উত্তরাধিকার ও ইতিহাস লিখন

সোভিয়েত যুদ্ধবন্দীদের প্রতি আচরণকে হার্টমান সামরিক ইতিহাসের একটি ভয়াবহ অপরাধ হিসেবে বর্ণনা করেছেন। হলোকাস্ট নিয়ে হাজার হাজার বই প্রকাশিত হলেও, ২০১৬ সাল পর্যন্ত সোভিয়েত যুদ্ধবন্দীদের ভাগ্য নিয়ে ইংরেজিতে কোনো বই প্রকাশিত হয়নি। সোভিয়েত ইউনিয়নের শেষ বছরগুলো পর্যন্ত এই বিষয়টি সোভিয়েত ইতিহাস লিখনেও বেশিরভাগ ক্ষেত্রে উপেক্ষিত ছিল। বন্দীদের ব্যক্তিগত বিবরণ খুব কম প্রকাশিত হয়েছে, অপরাধীদের বিচার করা হয়নি এবং এ বিষয়ে গবেষণার চেষ্টাও খুব কম হয়েছে। জার্মান ঐতিহাসিক ক্রিশ্চিয়ান স্ট্রেইট ১৯৭৮ সালে এদের ভাগ্য নিয়ে প্রথম গুরুত্বপূর্ণ গবেষণা প্রকাশ করেন। ১৯৯০ সালে সোভিয়েত আর্কাইভগুলো সবার জন্য উন্মুক্ত করা হয়। অধিকৃত সোভিয়েত ইউনিয়নে থেকে যাওয়া বন্দীদের নাম সাধারণত নথিভুক্ত করা হয়নি, তাই তাদের পরিণতি কখনো জানা যাবে না।
সোভিয়েত নাগরিকরা যুদ্ধবন্দীদের প্রতি আচরণকে জার্মান দখলদারিত্বের সবচেয়ে ভয়াবহ দিকগুলোর একটি হিসেবে স্মরণ করতেন। তবে, সোভিয়েত ইউনিয়নে যুদ্ধের স্মরণ মূলত নাৎসি-বিরোধীতা এবং যুদ্ধক্ষেত্রে নিহতদের কেন্দ্র করে ছিল। ১৯৮৭ ও ১৯৮৮ সালে পেরেস্ত্রোইকার সময় (সোভিয়েত ইউনিয়নের সংস্কারের সময়কাল), প্রাক্তন যুদ্ধবন্দীদের বিশ্বাসঘাতক হিসেবে বিবেচনা করা উচিত কিনা তা নিয়ে সোভিয়েত ইউনিয়নে বিতর্ক শুরু হয়। সোভিয়েত ইউনিয়নের ভাঙনের পর এই ধারণা প্রত্যাখ্যান করা হয়। রাশিয়ান জাতীয়তাবাদী ইতিহাস লিখন প্রাক্তন বন্দীদের পক্ষে দাঁড়ায়, দেশত্যাগ ও সহযোগিতার ঘটনাগুলোকে কম গুরুত্ব দেয় এবং প্রতিরোধের ওপর জোর দেয়।
পশ্চিম ও পূর্ব জার্মানিতে সোভিয়েত যুদ্ধবন্দীদের ভাগ্য মূলত উপেক্ষিত ছিল। সেখানে প্রতিরোধের কার্যক্রমই প্রধান আলোচনার বিষয় ছিল। যুদ্ধের পর, ১৯৪১ সালের গণমৃত্যুর দায় এড়াতে জার্মানদের কিছু প্রচেষ্টা ছিল। কেউ কেউ এই মৃত্যুর জন্য আগ্রাসনের পর সোভিয়েত ইউনিয়ন ও জার্মানির মধ্যে কূটনৈতিক ব্যর্থতাকে দায়ী করেন। অন্যরা সোভিয়েত সরকার কর্তৃক সৈন্যদের পূর্ব থেকে অনাহারে রাখার বিষয়টিকে দায়ী করেন। ২০০০ সালের দিকে সালে জার্মান সামরিক বাহিনী-সংক্রান্ত প্রদর্শনীতে (ভেরমাখ্ট প্রদর্শনী) যুদ্ধবন্দীদের বিরুদ্ধে সংঘটিত অপরাধগুলো জার্মান জনসাধারণের সামনে তুলে ধরা হয়। এটি জার্মান সামরিক বাহিনী নাৎসি অপরাধের জন্য দায়ী নয়—এই জনপ্রিয় ধারণাকে চ্যালেঞ্জ করে। রাষ্ট্রীয় ও ব্যক্তিগত উদ্যোগে কবরস্থান এবং প্রাক্তন বন্দীশিবিরগুলোতে স্মৃতিস্তম্ভ ও স্মারক স্থাপন করা হয়েছে। দ্বিতীয় বিশ্বযুদ্ধের ৮০তম বার্ষিকীতে, বেশ কয়েকটি জার্মান ঐতিহাসিক ও স্মৃতি সংগঠন একটি ভ্রাম্য প্রদর্শনের আয়োজন করেছিল।

## তথ্যসূত্র

বিষয়শ্রেণী:দ্বিতীয় বিশ্বযুদ্ধ
বিষয়শ্রেণী:পূর্ব রণাঙ্গন (দ্বিতীয় বিশ্বযুদ্ধ)
বিষয়শ্রেণী:দ্বিতীয় বিশ্বযুদ্ধের সময় সোভিয়েত ইউনিয়নের সামরিক ইতিহাস
বিষয়শ্রেণী:যুদ্ধবন্দীদের বিরুদ্ধে দ্বিতীয় বিশ্বযুদ্ধের অপরাধ
বিষয়শ্রেণী:সোভিয়েত ইউনিয়নে নাৎসি যুদ্ধাপরাধ
বিষয়শ্রেণী:দ্বিতীয় বিশ্বযুদ্ধে সোভিয়েত হতাহতের সংখ্যা
বিষয়শ্রেণী:সোভিয়েত যুদ্ধবন্দী
বিষয়শ্রেণী:দ্বিতীয় বিশ্বযুদ্ধে নাৎসি জার্মানির যুদ্ধবন্দী গণহত্যা
বিষয়শ্রেণী:জার্মানদের দ্বারা আটক দ্বিতীয় বিশ্বযুদ্ধের যুদ্ধবন্দী